ભગવાન શ્રીકૃષ્ણ નામ સાંભળતાં જ શ્રીકૃષ્ણના પર્યાય એવાં શ્રી રાધાજી યાદ અવશ્ય આવે જ. એ એટલાં એકમેકમાં ઓતપ્રોત હતાં કે ભલે બંનેના દેહ જુદા હતા પરંતુ તેમનો જીવ એક જ હતો. એટલે તો રાધે કૃષ્ણ કહેવાય છે. જ્યારે જ્યારે ગોકુળમાં ભગવાન શ્રીકૃષ્ણ વાંસળી વગાડતા ત્યારે યમુનાજીનાં જળ થંભી જતાં, વૃંદાવનની કુંજ ગલીઓના પવન રોકાઈ જતા, ગાયો કાન ફફડાવવાનું ભૂલી જતી, ગોપીઓ નહાવા બેઠી હોય તો વાંસ‍ળીનો નાદ સાંભળતાં જ નહાતી નહાતી કૃષ્ણ તરફ દોડતી. શ્રીકૃષ્ણની વાંસળીનો નાદ એટલો મધુરો હતો કે જગત આખું સ્તબ્ધ થઈ જતું. આવા ભગવાન શ્રીકૃષ્ણ ગોપીઓ સાથે રાસલીલા રચતા ત્યારે ત્યાં હાજર તમામ જીવ મંત્રમુગ્ધ થઈ જતા હતા.